<classify> MKUU wa Mkoa Tabora, Aggrey Mwanry pichani amezindua kampeni maalumu ya kupambana na wahalifu ijulikanayo kwa jina la fukuafukua, ikiwa ni moja ya njia kukabiliana na vitendo vya uhalifu mkoani Tabora. Akiwahutubia wananchi kwenye mkutano wa hadhara katika uwanja wa Sokoine kabla ya kufanyika uzinduzi wa kampeni hiyo, Mwanry alisema ameamua kufanya hivyo kwa kuwa kumeanza kujitokeza viashiria vya uhalifu mkoani humo. Alisema kutokana na kupitika kwa barabara nyingi katika maeneo mbalimbali hapa nchini, baadhi ya watu wamekuwa wakijihusisha na vitendo vya uhalifu kutoka eneo moja hadi jingine. Alisema endapo wananchi watashirikiana na jeshi la polisi kuimarisha ulinzi hakuna ujambazi utakaofanyika. Hata hivyo alibainisha kuwa kama wameweza kudhibiti mimba na ndoa za utotoni, vitendo vya kihalifu ikiwemo ujambazi vinaweza kudhibitiwa.Sambamba na hayo, alisema askari waliopo ni wachache kwani kila askari mmoja anatakiwa kulinda watu 1,200, hivyo kila mwananchi lazima atambue ulinzi wa nchi ni wa mwananchi mwenyewe.Aidha, Aggrey alisema mkoa wa Tabora ulikuwa unaongoza kwa mauaji huku akitaja sababu nne kuwa ni wivu wa mapenzi, kulipizana visasi ujambazi na ushirikina ambapo hadi sasa mauaji yamepungua kwa asilimia 37 na kuwataka wananchi kuacha tabia ya kujichukulia sheria mkononi. Akizindua kampeni hiyo kimkoa, Mwanri alisema kuanzia sasa kila mwananchi anayeingia mkoa wa Tabora lazima aripoti kwa balozi au kwa mwenyekiti wa kitongoji na ambaye atashindwa kufanya hivyo atakamatwa na kufikishwa kwenye vyombo vya sheria.Aliwaagiza wakuu wa wilaya wote wa mkoa wa Tabora kuzindua kampeni yao kila kata ya fukuafukua. Sambamba na kuzindua kampeni hiyo dhidi ya wahalifu, pia aligawa karatasi kwa wananchi wote zaidi ya 300 huku akisimamia upigaji wa kura za siri kwa watu wanaojihusisha na vitendo vya uhalifu, kisha akayakabidhi majina yote kwa Kamanda wa Polisi wa mkoa wa Tabora, Barnabas Mwakalukwa.Naye, Kamanda Mwakalukwa baada ya kupokea majina hayo yaliyopigiwa kura za siri aliwataka wazazi kuwa makini na baadhi ya vijana wao wanaojihusisha na vitendo vya uhalifu kwani hawatabaki salama.Kwa upande wake, Mkuu wa Wilaya ya Igunga, John Mwaipopo alitoa wito kwa wazazi kuwa makini na watoto wao kupokea zawadi wanazoletewa na watoto wao pasipo kujua kazi wanazozifanya za kuwaingizia kipato.  <topic>: kitaifa 